**NAVODILA ZA ODDAJO PROŠENJ NA KOMISIJO ZA ŠTUDIJSKE ZADEVE**

**PROŠNJA ZA VPIS – oddate jo v referatu do petka, 11. 9. 2020**

**Prošnje se bodo reševale v skladu z Merila za presojo prošenj študentov** (*obrazec prošnja za vpis je dosegljiv na spletnih straneh FKKT pod dokumenti in obrazci oz. pod povezavo vpis*) in v skladu z **Interventnimi navodili za presojo prošenj študentov v času trajanja nevarnosti širjenja nalezljive bolezni.**

V skladu z Navodili za presojo prošenj študentov ter upravičenih razlogov so priloge k prošnji obvezne.

Upoštevajo se naslednja dokazila, ki se upoštevajo kot ustrezna za posamezen upravičen razlog:

1. Hkratno izobraževanje po dveh ali več študijskih programih (vzporedni študij ) se izkazuje z:

• potrdili o vpisu za oba študijska programa v tekočem študijskem letu,

• izpisom opravljenih obveznosti za oba študijska programa za vse opravljene letnike;

2. Izobraževanje v tujini se izkazuje s:

• pogodbo o izobraževanju v tujini v trajanju, daljšem od 90 dni v tekočem študijskem letu (ne velja za strokovno prakso);

3. Aktivno delo v organih univerze oz. članice univerze se izkazuje z:

• potrdilom o članstvu ter o aktivnem delu v organu univerze oz. članice univerze z izkazom prisotnosti, ki ga potrdi rektor, dekan ali predsedujoči organ;

4. Materinstvo in očetovstvo se izkazuje z:

• izpiskom iz rojstne matične knjige za otroka (za otroke stare do 1 leta);

5. Bolezen, ki traja najmanj tri mesece v času predavanj ali en mesec v času izpitnih rokov se izkazuje:

• z zdravniškim potrdilom za študenta ali njegovega otroka, iz katerega je razvidno trajanje bolezni ter njen vpliv na študentovo zmožnost opravljanja študijskih obveznosti,

• s poškodbenim listom, odpustnim pismom iz bolnišnice oz. z drugim zdravniškim potrdilom za študenta ali njegovega otroka, iz katerega je razvidno trajanja bolezni ter njegovo zdravljenje,

• s potrdilom o rizični nosečnosti specialista, iz katerega je razvidno trajanje bolezni ter njen vpliv na študentkino zmožnost opravljanja študijskih obveznosti;

6. Status študenta s posebnim statusom se izkazuje:

• z odločbo komisije članice, pristojne za študijske zadeve, ki je bila študentu izdana na podlagi njegove prošnje za dodelitev posebnega statusa

7. Drugi dalj časa trajajoči razlogi, ki so po mnenju komisije pomembni za presojo (npr. izjemna aktivnost na športnem področju, izjemna aktivnost na kulturnem področju, izjemne socialne in družinske okoliščine ipd.) se izkazujejo:

• z ustreznimi dokazili, kot veljajo za pridobitev posebnega statusa,

• odločbami CSD za študenta ali za družinske člane v skupnem gospodinjstvu,

• mnenji CSD za študenta ali za družinske člane v skupnem gospodinjstvu,

• odločbami FURS za študenta ali za družinske člane v skupnem gospodinjstvu,

• odločbami ZPIZ za študenta ali za družinske člane v skupnem gospodinjstvu,

• potrdilom Zavoda za zaposlovanje o brezposelnosti za družinske člane v skupnem gospodinjstvu,

• sodbami v družinsko pravnih oz. kazenskih zadevah za študenta ali za družinske člane v skupnem gospodinjstvu,

• policijskimi zapisniki oz. ukrepi, ki izkazujejo izjemne socialne in družinske razmere,

• izpiskom iz rojstne matične knjige za otroka (za otroke stare do 3 let). Smiselno s tem velja tudi za študenta očeta, če živi z otrokom v skupnem gospodinjstvu),

• izpiskom iz matičnega registra o smrti (oče, mati, brat sestra, zakonec, otrok in skrbnik, v tekočem ali preteklem študijskem letu),

• odločbo o invalidnosti za študenta ali za družinske člane v skupnem gospodinjstvu,

• potrdilom, ki izkazuje težjo bolezen ali stanje družinskega člana v skupnem gospodinjstvu, ki zahteva dodatno pomoč oz. nego,

• potrdilom Upravne enote o skupnem gospodinjstvu (zgolj kot dopolnilno potrdilo, kadar se dokazila nanašajo na družinske člane v skupnem gospodinjstvu),

• potrdilom Olimpijskega komiteja o statusu kategoriziranega športnika za obdobje tekočega letnika oz. z drugim potrdilom o športnih dosežkih na državni ravni za neolimpijske športne discipline,

• sklepom o podelitvi statusa športnika, ki ga je izdala posamezna članica univerze,

• podeljenim priznanjem oz. nagrado s področja športa na univerzitetni ravni,

• z nagradami oz. priznanji kulturnih organizacij za izjemno aktivnost oz. za dosežke na kulturnem področju, ki jih izdajajo ustrezne državne krovne ustanove na nacionalni ravni,

• s sklepom o podelitvi statusa študenta priznanega umetnika, ki ga je izdala posamezna članica univerze,

• s podeljenim priznanjem oz. nagrado s področja kulture na univerzitetni ravni,

z ostalimi ustreznimi dokazili, o katerih presoja komisija članice, pristojna za študijske zadeve.

**VPIS V VIŠJI LETNIK**

**Študenti morajo za napredovanje v višji letnik 1. stopnje opraviti vse študijske obveznosti predhodnega letnika 60 ECTS, oz. na 2. stopnji program Kemija 55 ECTS ter na programu Kemijska tehnika 51 ECTS. Prestopni pogoji veljajo za vse bolonjske študijske programe.**

Študentu, ki ni izpolnil vseh obveznosti določenih **za napredovanje v višji letnik**, lahko Komisija za študijske zadeve na njegovo prošnjo izjemoma odobri vpis v višji letnik. Takšen vpis se lahko odobri študentu, ki obveznosti ni mogel izpolniti iz opravičenih razlogov in je opravil predpisane obveznosti predhodnih letnikov in obveznosti v obsegu več kot 30 ECTS vpisanega letnika, ter ima izpolnjene obveznosti, za katere članica določi, da brez njih izjemno napredovanje ni mogoče in če je pričakovati, da bo obveznosti izpolnil.

Študentom, ki želijo letnik ponavljati in v primeru, da prošnji za vpis v višji letnik ne bi bilo ugodeno, svetujemo, da se na istem obrazcu Prošnje za komisijo za študijske zadeve opredeli tudi za 8. točko – »Podredno vlagam prošnjo za ponovni vpis, v kolikor prošnja za izjemni vpis ne bo odobrena«. V nasprotnem primeru študent ostane brez statusa.

**PONAVLJANJE LETNIKA**

V skladu s 121. členom Statuta UM, morate vsi študenti, ki želite ponavljati letnik (tudi tisti, ki izpolnjujete pogoje za ponavljanje), oddati v referatu prošnjo za ponavljanje letnika.

Ponavljanje letnika na prošnjo študenta odobri Komisija za študijske zadeve študentu, ki je:

* redno sodeloval pri vseh s študijskim programom predvidenih oblikah visokošolskega izobraževanja in
* opravil obveznosti vpisanega letnika v obsegu vsaj 30 ECTS.

Ponavljanje letnika lahko izjemoma dovoli komisija tudi študentu, **ki je opravil manj kot 30, vendar ne manj kot 15 ECTS vpisanega letnika,** če so nastopili upravičeni razlogi, ki po Statutu omogočajo podaljšanje statusa študenta.

**POMEMBNO:** Prošnjo za ponavljanje letnika morate oddati tudi tisti študenti, ki pogoje za ponavljanje izpolnjujete (ste zbrali najmanj 30 ECTS vpisanega letnika). V tem primeru prošnje NI POTREBNO utemeljevati in prilagati dokazil.

**VPIS V ABSOLVENTSKI STAŽ**

Na osnovi Zakona o uravnoteženju javnih financ**,** ki velja za študente, **v kolikor bodo v času študija ponavljali letnik ali spremenili študijski program ali smer, vpis v absolventski staž ni možen.**

**PODALJŠANJE STATUSA ŠTUDENTA**

Študent, ki želi podaljšati status študenta, mora prav tako oddati prošnjo na Komisijo za študijske zadeve, če se lahko sklicuje na katerega od upravičenih razlogov, ki so navedeni v 214. členu Statuta UM ali na razloge navedene v Interventnih navodili za presojo prošenj študentov v času trajanja nevarnosti širjenja nalezljive bolezni.

**214. člen Statuta UM**

Študentu preneha status študenta v primerih, ki so določeni z visokošolsko zakonodajo, razen študentom tretje stopnje, ki jim preneha status študenta na študiju tretje stopnje, če ne dokončajo študijskega programa v 12 mesecih po zaključku zadnjega semestra.

Študentom vzporednega študija, študentom s posebnim statusom in študentom, ki imajo druge upravičene razloge (bolezen, ki traja najmanj tri mesece v času predavanj ali en mesec v času izpitnih rokov, izobraževanje v tujini, aktivno delo v organih univerze oz. članice univerze ali druge dalj časa trajajoče izjemne razmere, zaradi katerih posamezni študent daljše obdobje ni bil zmožen sodelovati v študijskem procesu), se lahko podaljša status študenta, in sicer za eno leto med študijem ali ob zaključku študija.

Študentke matere, ki v času študija rodijo, in študenti, ki v času študija postanejo očetje, imajo pravico do podaljšanja študentskega statusa za eno leto za vsakega živorojenega otroka.

O podaljšanju statusa študenta odloča pristojna komisija Senata članice univerze na podlagi prošnje študenta.

Osebe, ki jim preneha status študenta, obdržijo pravico do opravljanja izpitov in drugih študijskih obveznosti po študijskem programu, po katerem se izobražujejo.«

**PREPIS, VZPOREDNI ŠTUDIJ**

Če se želite prepisati iz UN na VS ali obratno, če potrebujete soglasje za vzporedni študij,… prav tako vložite prošnjo na KŠZ.

Prepis iz UN na VS ali obratno je možen samo preko prijave za vpis eVŠ <http://portal.evs.gov.si/prijava/> – vrsta prijave vpis v višji letnik. Ob prepisu morate izpolnjevati pogoje za napredovanje v ŠP v katerega se prepisujete. Pogoji so objavljeni na spletu <https://www.fkkt.um.si/sl/spss2019-2020>, pogoji za napredovanje.

**PROŠNJA ZA VPIS – ODDATE JO V REFERATU DO 11. 9. 2020 – če ne bodo veljale izredne razmere**

**V primeru izrednih razmer, vpisno dokumentacijo pošljete po pošti – POPOLNA DOKUMENTACIJA MORA PRISPETI V REFERAT DO 11. 9. 2020!**

Dokumetacija za Komisijo za študijske zadeve morate vsebovati:

* prošnjo v obliki predpisanega obrazca - ga ne spreminjate, ostati mora enak, kot je predpisan (dostopen na spletni strani)
* potrdila, na osnovi katerih se sklicujete na upravičen razlog

(npr.: zdravniška potrdila, potrdila Centra za socialno delo, …),

* potrdilo o opravljenih izpitih, ki vam ga izpišemo v referatu ob predložitvi prošnje,
* potrdilo o plačilu stroškov za izdajo sklepa/odločbe

Vašo prošnjo bo obravnavala Komisija za študijske zadeve FKKT. Datum za dvig odločbe in načina dviga/vročitve, bo objavljen na spletni strani FKKT.

Svetujemo, da oddajo prošnje tudi tisti študenti, ki do 11. septembra 2020 še ne bodo izvedeli rezultatov izpitov, pod pogojem, da se lahko sklicujejo na katerega od upravičenih razlogov in priložijo ustrezno dokazilo**.**

**NAVODILA ZA PLAČILO STROŠKOV ZA IZDAJO SKLEPA /ODLOČBE**

Stroške poravnate z UPN obrazcem preko pošte, banke ali spletnega bančništva po naslednjem vzorcu:

Koda namena: OTHR

Namen/rok plačila: STROŠKI SKLEPA

EUR: 18,10 €

IBAN: S I 5 6 0 1 1 0 0 6 0 9 0 1 0 5 5 5 4

Referenca: S I 0 0 VPISNA ŠTEVILKA (brez črke K)

Ime in naslov prejemnika: UM FKKT, SMETANOVA UL. 17, MARIBOR

Maribor, 10. 7. 2020 Referat za študentske zadeve